Артюр Рембо
Сълза

Превод от френски: Кирил Кадийски, —

chitanka.info

Далече от стада, от птици, от жътварки

аз пиех, паднал сред тревата на колене,

от лешниците нежни заобиколен

сред марната мъгла от зной и здрач зелен.

Какво от младата Оаза в дните жарки —

лещак без глас, трева без цвят под свода замъглен —

с кратунка проста пих сред летния пожар?

Златист, горещ ликьор, избликнал в пот по мене.

Тъй бил съм фирмата на някой хан крайпътен.

Но буря подмени небето, скри го в прах.

Върлини, черен край, блата с отблясък мътен

и колонади — гара — в мрака син съзрях.

Водите в девствения пясък се преляха.

И вятър, лед замеряха потока с тътен…

И аз — ловец на злато и на раковини —

не се и сещах аз, че жаден бях!

май, 1872

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.